Πρόγραμμα εκδηλώσεων

Πέμπτη 5 Νοεμβρίου 2026
10:00 | Forum 2
Εστιάζοντας στη σύγχρονη ελληνική λογοτεχνία σε μετάφραση
Παρουσίαση της αραβικής μετάφρασης του αστυνομικού μυθιστορήματος του Χρήστου Μαρκογιαννάκη Mourir en scène/Θάνατος επί σκηνής/Death on the Athens Riviera, σε μετάφραση του Δρ. Khaled Raouf, εκδόσεις Aseer Al Kotob.
Ο Χρήστος Μαρκογιαννάκης θα συνομιλήσει με τη Σίσσυ Παπαθανασίου, ιστορικό και Προϊσταμένη της Διεύθυνσης Γραμμάτων του Υπουργείου Πολιτισμού, καθώς και με τον μεταφραστή Roni Bou Saba.
Την εκδήλωση θα χαιρετίσει ο Υφυπουργός Πολιτισμού Ιάσονας Φωτήλας.

Κυριακή 8 Νοεμβρίου 2026
10.00 | Ελληνικό Περίπτερο, Hall 6, Stand M-20
Πολιτισμικές και λογοτεχνικές συγκλίσεις μεταξύ της σύγχρονης ελληνικής και αραβικής λογοτεχνίας
Συζήτηση με τη συμμετοχή του Mohamed Abdelaziz, μεταφραστή λογοτεχνίας από τα ελληνικά στα αραβικά, και της Πέρσας Κουμούτση, συγγραφέως και μεταφράστριας λογοτεχνίας, διευθύντριας του Κέντρου Ελληνικής και Αραβικής Λογοτεχνίας και Μετάφρασης.

Δευτέρα 9 Νοεμβρίου 2026
10:00–12:00 | Ελληνικό Περίπτερο, Hall 6, Stand M-20
Συνάντηση με συγγραφείς και μεταφραστές
Συνάντηση του κοινού με τη συγγραφέα και μεταφράστρια Πέρσα Κουμούτση, τον συγγραφέα Χρήστο Μαρκογιαννάκη και τον μεταφραστή Mohamed Abdelaziz. 

Σύντομα Βιογραφικά των Προσκεκλημένων Συγγραφέων / Μεταφραστών:

Η Πέρσα Κουμούτση είναι βραβευμένη συγγραφέας και μεταφράστρια λογοτεχνίας. Γεννήθηκε στην Αίγυπτο και ήρθε στην Ελλάδα μετά τις σπουδές της στο Πανεπιστήμιο του Καΐρου. Από το 1992 μεταφράζει αραβική λογοτεχνία και έχει μεταφράσει πολλά έργα διακεκριμένων Αράβων συγγραφέων και ποιητών, μεταξύ των οποίων και του βραβευμένου συγγραφέα Ναγκίμπ Μαχφούζ. Μεταξύ άλλων διακρίσεων, έχει λάβει το Βραβείο Μετάφρασης από την Εταιρεία Ελλήνων Μεταφραστών Λογοτεχνίας (ΕΕΜΛ), το Διεθνές Βραβείο Καβάφη, τιμητικά μετάλλια από το Υπουργείο Παιδείας και Πολιτισμού της Αιγύπτου, ειδική διάκριση από τη Σχολή Γλωσσών του Πανεπιστημίου Al Azhar, έπαινο από την Ακαδημία Αθηνών και το Βραβείο Νίκου Θέμελη.

Ο Χρήστος Μαρκογιαννάκης είναι εγκληματολόγος και συγγραφέας που ζει στο Παρίσι. Εμπνευστής του όρου Criminart για την αλληλεπίδραση εγκληματολογίας και τέχνης, τα δοκίμια και τα μυθιστορήματά του εστιάζουν στην ψυχολογία του εγκλήματος. Μέλος της Crime Writers' Association, έχει τιμηθεί με το Prix National du Document Littéraire (2018) και το Prix Méditerranée du Polar (2023). Το 2025 χρίστηκε Ιππότης του Τάγματος των Τεχνών και των Γραμμάτων από το γαλλικό Υπουργείο Πολιτισμού.

Ο Μοχάμεντ Αμπντελαζίζ είναι Αιγύπτιος μεταφραστής και διερμηνέας, διδάκτωρ Συγκριτικής Λογοτεχνίας του Εθνικού και Καποδιστριακού Πανεπιστημίου Αθηνών. Ασχολείται κυρίως με τη μετάφραση της ελληνικής λογοτεχνίας στα αραβικά και έχει συνεργαστεί με εκδοτικούς οίκους και πολιτιστικούς φορείς στην Ελλάδα και την Αίγυπτο. Έχει επίσης εργαστεί ως διερμηνέας για το Υπουργείο Πολιτισμού και την Υπηρεσία Ασύλου, ενώ έχει διδάξει στο Πανεπιστήμιο Αθηνών και στο Αριστοτέλειο Πανεπιστήμιο Θεσσαλονίκης. 

Ο Ρόνι Μπου Σάμπα είναι φιλόλογος, μεταφραστής, ερευνητής και εκπαιδευτικός από τον Λίβανο, και από το 2006 ζει μόνιμα στην Ελλάδα. Έχει σπουδάσει Αραβική και Ελληνική Φιλολογία και Θεολογία. Διδάσκει αραβικά στο Διδασκαλείο Ξένων Γλωσσών του Εθνικού και Καποδιστριακού Πανεπιστημίου Αθηνών και δραστηριοποιείται στη μετάφραση, τη διερμηνεία και την έρευνα των ελληνοαραβικών πολιτισμικών σχέσεων. Είναι ιδρυτής και διευθυντής του πολιτιστικού φορέα Μασάρ, που προωθεί την αραβική γλώσσα και τον πολιτισμό μέσω της εκπαίδευσης, της μετάφρασης και των εκδόσεων. Έχει δημοσιεύσει μελέτες και έχει μεταφράσει έργα Ελλήνων ποιητών για την αραβική εφημερίδα Al-Araby Al-Jadeed.




